作者:姚合
標題:揚州春詞三首
內容:廣陵寒食天，無霧複無煙。暖日凝花柳，春風散管絃。園林多是宅，車馬少於船。莫喚遊人住，遊人困不眠。滿郭是春光，街衢土亦香。竹風輕履舄，花露膩衣裳。穀鳥鳴還豔，山夫到更狂。可憐遊賞地，煬帝國傾亡。江北煙光裡，淮南勝事多。市鄽持燭入，鄰裡漾船過。有地惟栽竹，無家不養鵝。春風蕩城郭，滿耳是笙歌。